བསྒྲུ་ཐབས་ཀུན་བཏུས། ན༽
201
༄༅། བླ་མེད་ལྷན་སྐྱེས་རྣམ་བཞིའི་སྒྲུབ་ཐབས་རྫོགས་པའི་རྣལ་འབྱོར་ཞེས་བྱ་བ་བཞུགས་སོ། །
༄༅། ། ན་མོ་བཛྲ་དྷ་རཱ་ཡ། དབང་ཐོབ་ཅིང་དམ་ཚིག་ལ་གནས་པའི་སྒྲུབ་པ་པོས་ལྷན་སྐྱེས་རྣམ་བཞི་སྒྲུབ་ཅིང་ཉམས་སུ་བླང་བ་ནི། དུར་ཁྲོད་ལ་སོགས་པ་རྒྱུད་ནས་བཤད་པའི་གནས་གང་ཡང་རུང་བར་ལྷན་སྐྱེས་བཞི་གའམ་གང་རུང་ཉམས་སུ་བླང་བྱའི་བྲིས་སྐུ་བཤམས་པའི་མདུན་ཏུ་དཀར་གཏོར་པདྨས་བསྐོར་བའི་མདུན་ཏུ་མཆོད་པ་ཅི་འབྱོར་པ་བཤམ། སྔོན་འགྲོ་གཏོར་མ་དང་འཇིག་རྟེན་པའི་གཏོར་མ་སོགས་དང་། རྡོལ་དྲིལ་ནང་མཆོད་ཤ་ལྔ་བདུད་རྩི་ལྔས་སྦགས་པ་འདུ་བྱ། སྟན་བདེ་བར་འདུག་ནས། རང་ཉིད་སྐད་ཅིག་གིས་བཅོམ་ལྡན་འདས་ལྷན་ཅིག་སྐྱེས་པའི་སྐུར་གསལ་བར་གྱུར། ནང་མཆོད་ཨོཾ་ཨཱཿབིགྷྣཱནྟ་ཀྲྀཏ྄་ཧཱུྃ་གིས་བསང་། སྭ་བྷཱ་ཝས་སྦྱང་། སྟོང་པའི་ངང་ལས་ཡྃ་ལས་རླུང་། རྃ་ལས་མེའི་དཀྱིལ་འཁོར་གྱི་སྟེང་དུ། ཨོཾ་ཨཱཿཧཱུྃ་ལས་ཐོད་པའི་སྒྱེད་པུ་གསུམ་ལ་གནས་པའི་ཨཱ་ལས་ཐོད་པ་ཡངས་ཤིང་རྒྱ་ཆེ་བའི་ནང་དུ་དབུས་དང་ཕྱོགས་བཞིར་ཧཱུྃ་ཨྃ་ཁྃ་ཨྃ་ཏྲཱྃ་དང་། བཱྃ་ལཱྃ་མཱྃ་པཱྃ་ཏཱྃ་ལས་བདུད་རྩི་ལྔ་དང་སྒྲོན་མེ་ལྔར་རང་རང་གི་ས་བོན་གྱིས་མཚན་པ་རླུང་གིས་བསྐྱོད། མེ་སྦར་ཞིང་བསྐོལ་བས་ས་བོན་དང་བཅས་པའི་རྫས་རྣམས་ཞུ་བ་ཉི་མ་འཆར་ཁ་ལྟ་བུའི་ཁ་དོག་ཅན། དེའི་རླངས་པ་ལས་གྲུབ་པའི་དངུལ་ཆུའི་མདོག་དང་མཚུངས་པའི་ཁ་ཊྭཱཾ་ག་འོག་ཏུ་ལྟ་བ། དེ་ཉིད་ཀྱང་ཞུ་ནས་བཅུད་དང་དབྱེར་མེད་དུ་འདྲེས་བའི་སྟེང་དུ་ཨ་ཨཱ་ནས། ཧ་ཀྵཿཡོངས་སུ་གྱུར་པ་ལས་ཨོཾ་ཨཱཿཧཱུྃ་སྟེང་ནས་སྟེང་དུ་བརྩེགས་ཏེ་གནས་པ་ལས་དཀྱིལ་འཁོར་གྱི་ལྷ་རྣམས་སྤྲོས། སེམས་ཅན་གྱི་དོན་བྱས་ནས་སྙོམས་པར་ཞུགས་པས་ཡི་གེ་གསུམ་ལ་ཐིམ། ཡི་གེ་གསུམ་ཡང་དམ་ཚིག་གི་བདུད་རྩི་དང་གཉིས་སུ་མེད་པར་གྱུར། ཅེས་བྱིན་གྱིས་བརླབས་ཤིང་མྱང་། སྔོན་འགྲོ་གཏོར་མ་གོང་ལྟར་བྱིན་གྱིས་བརླབས་ནས། པད་ཀོར་རྡོར་ཐལ་ཁ་ཕྱེ་བའི་རྒྱས། ཨོཾ་ཁ་ཁ་ཁཱ་ཧི་ཁཱ་ཧི་སརྦ་ཡཀྵ་རཱཀྵ་ས་བྷཱུ་ཏ་པྲེ་ཏ་པི་ཤཱ་ཙོནྴ་ད་ཨ་པ་སྨ་ར་ཌཱ་ཀ་ཌཱ་ཀི་ནྱ་ད་ཡ། ཨི་མཾ་བ་ལིཾ་གྲྀཧྞནྟུ་ས་མ་ཡ་རཀྵནྟུ། སརྦ་སིདྡྷིམྨེ་པྲ་ཡཙྪནྟུ། ཡ་ཐཻ་བཾ། ཡ་ཐཻཥྚཾ། བྷུ་ཛ་ཐ། པི་ཝ་ཐ། ཛི་གྷྲཱ་ཐ། མ་ཏི་ཀྲ་མ་ཐ། མ་མ་སརྦ་ཀརྟྟ་ཡ། སཏྶུ་ཁཾ་བི་ཤུདྡྷཱ་ཡ། སཧཱ་ཡི་ཀ་བྷ་བནྟུ་ཧཱུྃ་ཧཱུྃ་ཕཊ་སྭཱ་ཧཱ། གསུམ་དང་། ལྷ་ཡི་ཚོགས་རྣམས་མ་ལུས་དང་། ། ཀླུ་ཡི་ཚོགས་རྣམས་མ་ལུས༴། གནོད་སྦྱིན༴། སྲིན་པོའི༴། འབྱུང་པོའི༴། ཡི་དྭགས༴། ཤ་ཟའི༴། སྨྱོ་བྱེད༴། རྗེད་བྱེད༴། མཁའ་འགྲོའི༴། མ་མོའི༴། མ་ལུས་པ་ནི་ཐམས་ཅད་དག། འདིར་གཤེགས་བདག་ལ་དགོངས་སུ་གསོལ། ། མཆོད་སྦྱིན་གཏོར་མ་འདི་སྣོམས་ལ། ། རྣལ་འབྱོར་བདག་ཅག་འཁོར་བཅས་ལ། ། ནད་མེད་ཚེ་དང་དབང་ཕྱུག་དང་། ། དཔལ་དང་གྲགས་དང་སྐལ་པ་བཟང་། ། ལོངས་སྤྱོད་རྒྱ་ཆེན་ཀུན་ཐོབ་ཅིང་། ། ཞི་དང་རྒྱས་ལ་སོགས་པ་ཡི། ། ལས་ཀྱི་དངོས་གྲུབ་བདག་ལ་སྩོལ། ། དམ་ཚིག་ཅན་གྱིས་བདག་ལ་སྲུངས། ། དངོས་གྲུབ་ཀུན་གྱི་བཀའ་དྲིན་སྩོལ། ། དུས་མིན་འཆི་དང་ནད་རྣམས་དང་། ། གདོན་དང་བགེགས་རྣམས་ཞི་བ་དང་། ། རྨི་ལམ་ངན་དང་མཚན་མ་ངན། ། བྱད་སྟེམས་ངན་པ་མེད་པར་མཛོད། ། འཇིག་རྟེན་བདེ་ཞིང་ལོ་ལེགས་དང་། ། འབྲུ་རྣམས་འཕེལ་ཞིང་ཆོས་འཕེལ་དང་། ། བདེ་ལེགས་ཐམས་ཅད་འགྲུབ་པ་དང་། ། ཡིད་ལ་འདོད་པ་ཀུན་འགྲུབ་མཛོད། ། ཅེས་གཏོར་མ་དབུལ། མཆོད་པ་བསང་སྦྱང་། སྟོང་པའི་ངང་ལས་ཨཱ་ལས་ཐོད་པའི་སྣོད་དུ་ཧཱུྃ་ཡོངས་སུ་གྱུར་པ་ལས་མཆོད་ཡོན། ཞབས་བསིལ། མེ་ཏོག། བདུག་སྤོས། སྣང་གསལ། ། དྲི་ཆབ། ཞལ་ཟས། རོལ་མོ་རྣམས་དྭངས་ཤིང་ཐོགས་པ་མེད་པ་བྱང་ཆུབ་སེམས་དཔའ་ཀུན་ཏུ་བཟང་པོའི་རྣམ་པར་ཐར་པ་ལས་བྱུང་བའི་མཆོད་སྤྲིན་ལྟ་བུ་དཔའ་བོ་དང་རྣལ་འབྱོར་མ་རྣམས་དགྱེས་པ་བསྐྱེད་ནུས་པར་གྱུར། ཨོཾ་བཛྲ་ཨརྑྷཾ་ཨཱཿཧཱུྃ། དེ་བཞིན་ཏུ། པདྱཾ། པུཥྤཾ། དྷཱུ་པཾ། ཨཱ་ལོ་ཀཾ། གྷནྡྷཾ། ནཻ་ཝི་དྱཾ། ཤབྡ། ཞེས་སོ་སོའི་ཕྱག་རྒྱ་དང་བཅས་པས་བྱིན་གྱིས་བརླབ། བདག་དུས་དེང་ནས་བཟུང་སྟེ་བྱང་ཆུབ་སྙིང་པོ་ལ་མཆིས་ཀྱི་བར་དུ། ཕྱོགས་བཅུ་དུས་གསུམ་གྱི་དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་ཡོན་ཏན་ཕྲིན་ལས་ཐམས་ཅད་ཀྱི་ངོ་བོར་གྱུར་པ། ཆོས་ཀྱི་ཕུང་པོ་སྟོང་ཕྲག་བརྒྱད་ཅུ་རྩ་བཞིའི་འབྱུང་གནས། འཕགས་པའི་དགེ་འདུན་ཐམས་ཅད་ཀྱི་མངའ་བདག། དྲིན་ཆེན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ལ་སྐྱབས་སུ་མཆིའོ། ། ཡི་དམ་དཀྱིལ་འཁོར་གྱི་ལྷ་ཚོགས་རྣམས་ལ༴། སངས་རྒྱས་བཅོམ་ལྡན་འདས་རྣམས་ལ༴། དམ་པའི་ཆོས་རྣམས་ལ༴། འཕགས་པའི་དགེ་འདུན་རྣམས་ལ་སྐྱབས་སུ་མཆིའོ། ། དཔའ་བོ་མཁའ་འགྲོ་ཆོས་སྐྱོང་སྲུང་མའི་ཚོགས་ཡེ་ཤེས་ཀྱི་སྤྱན་དང་ལྡན་པ་རྣམས་ལ་སྐྱབས་སུ་མཆིའོ། ། གསུམ་དང་། རང་གི་ཐུགས་ཀའི་ཧཱུྃ་ལས་འོད་ཟེར་འཕྲོས་པས་རྡོ་རྗེའི་རྭ་བ་གྲུ་བཞི་པ་ཕྱོགས་ཀྱི་མདོག་ཅན་དུ་གྱུར་པའི་འོག་ཏུ་ཧཱུྃ་ལས་སྣ་ཚོགས་རྡོ་རྗེའི་ལྟེ་བ་ལ་ཧཱུྃ་གིས་མཚན་པ་ལས་འོད་འཕྲོས་པས་ས་གཞི་སྣ་ཚོགས་རྡོ་རྗེའི་རང་བཞིན་དང་། རྡོ་རྗེའི་ར་བ། སྟེང་དུ་རྡོ་རྗེ་རྩེ་ལྔ་བའི་རྣམ་པ་ཅན་གྱི་མདའི་དྲ་བ་དང་། གུར་གྱི་ནང་དུ་བླ་རེ། ཕྱི་རོལ་རྡོ་རྗེའི་མེ་དཔུང་འབར་བས་བར་མེད་དུ་ཁྱབ་པར་གྱུར། ཨོཾ་མེ་དཱི་ནི་བཛྲཱི་བྷ་ཝ་བཛྲ་བནྡྷ་ཧཱུྃ། ཨོཾ་བཛྲ་པྲ་ཀཱ་ར་ཧཱུྃ་པྃ་ཧཱུྃ། ཨོཾ་བཛྲ་པཉྩ་ར་ཧཱུྃ་བྃ་ཧཱུྃ། ཨོཾ་བཛྲ་བི་ཏཱ་ན་ཧཱུྃ་ཁྃ་ཧཱུྃ། ཨོཾ་བཛྲ་ཤ་ར་ཛཱ་ལ་ཏྲྃ་བྃ་ཏྲྃ། ཨོཾ་བཛྲ་ཛྭ་ལ་ཨ་ན་ལཱརྐ་ཧཱུྃ་ཧཱུྃ་ཧཱུྃ། ཞེས་སྲུང་འཁོར་བསྒོམ། རང་གི་སྙིང་གའི་ས་བོན་གྱི་འོད་ཀྱིས་ཕྱོགས་བཅུའི་རྒྱལ་བ་འཁོར་དང་བཅས་པ་དཀྱིལ་འཁོར་པའི་རྣམ་པར་མདུན་གྱི་ནམ་མཁར་སྤྱན་དྲངས། ཨོཾ་སརྦ་ཏ་ཐཱ་ག་ཏ་ཨརྑྷཾ་པྲ་ཏཱིཙྪ་སྭཱ་ཧཱ། ནས། ཤབྡའི་བར་གྱིས་མཆོད། གང་གི་དྲིན་གྱིས་བདེ་ཆེན་ཉིད། ། སྐད་ཅིག་ཉིད་ལ་འཆར་བ་གང་། ། བླ་མ་རིན་ཆེན་ལྟ་བུའི་སྐུ། ། རྡོ་རྗེ་འཆང་ཞབས་པད་ལ་འདུད། ། ཅེས་བསྟོད། དཀོན་མཆོག་གསུམ་ལ་བདག་སྐྱབས་མཆི། ། སྡིག་པ་མི་དགེ་སོ་སོར་བཤགས། ། འགྲོ་བའི་དགེ་ལ་རྗེས་ཡི་རང་། ། སངས་རྒྱས་བྱང་ཆུབ་ཡིད་ཀྱིས་གཟུང་། ། སངས་རྒྱས་ཆོས་དང་ཚོགས་མཆོག་ལ། ། བྱང་ཆུབ་བར་དུ་སྐྱབས་སུ་མཆི། ། རང་གཞན་དོན་གཉིས་རབ་སྒྲུབ་ཕྱིར། ། བྱང་ཆུབ་སེམས་ནི་བསྐྱེད་པར་བགྱི། ། བྱང་ཆུབ་མཆོག་གི་སེམས་ནི་བསྐྱེད་བགྱིས་ནས། ། སེམས་ཅན་ཐམས་ཅད་བདག་གིས་མགྲོན་དུ་གཉེར། ། བྱང་ཆུབ་སྤྱོད་མཆོག་ཡིད་འོང་སྤྱད་པར་བགྱི། ། འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག། གསུམ་བརྗོད། ཚོགས་ཞིང་རྣམས་རང་ལ་ཐིམ་པར་གྱུར། སེམས་ཅན་ཐམས་ཅད་བདེ་བ་དང་བདེ་བའི་རྒྱུ་དང་ལྡན་པར་གྱུར་ཅིག། སྡུག་བསྔལ་དང་སྡུག་བསྔལ་གྱི་རྒྱུ་དང་བྲལ་བར་གྱུར་ཅིག། སྡུག་བསྔལ་མེད་པའི་བདེ་བ་དང་མི་འབྲལ་བར་གྱུར་ཅིག། ཉེ་རིང་ཆགས་སྡང་གཉིས་དང་བྲལ་བའི་བཏང་སྙོམས་ཆེན་པོ་ལ་ཡུན་རིང་དུ་གནས་པར་གྱུར་ཅིག། ཅེས་ལན་གསུམ་གྱིས་ཚད་མེད་བཞི་བསྒོམ། ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷ་ཝ་ཨཱཏྨ་ཀོ྅ཧཾ། སྟོང་པའི་ངང་ལས་སྲུང་འཁོར་གྱི་དབུས་སུ་འབྱུང་བ་རིམ་བརྩེགས་རི་རབ་དང་བཅས་པའི་སྟེང་དུ་རྡོ་རྗེའི་གུར་འཇིག་དུས་ཀྱི་མེ་ལྟར་འབར་བ་མེ་རི་དང་བཅས་པ་གསལ་བའི་ལྟེ་བར་བྷྲཱུྃ་ལས་རིན་པོ་ཆེ་སྣ་ཚོགས་ལས་གྲུབ་པའི་གཞལ་ཡས་ཁང་གྲུ་བཞི་སྒོ་བཞི་རྩིག་པ་རིམ་པ་ལྔ་དང་ལྡན་པ་མཚན་ཉིད་ཐམས་ཅད་ཡོངས་སུ་རྫོགས་པར་གྱུར། ཅེས་པ་ནི་ལྷན་སྐྱེས་བཞི་ག་ལ་རིགས་འགྲེས་པ་བྱ་ཞིང་། ལྷན་སྐྱེས་བཞ་ིག་ཕྱོགས་གཅིག་ཏུ་བྱེད་ན་ཚད་མེད་བཞི་ཡན་ཆད་ཐུན་མོང་དུ་བྱས་ལ། ཨོཾ་ཤཱུ་ནྱ་ཏཱ་མན་ཆད་ལྷ་སོ་སོར་བྱའོ། ། དང་པོ་གསང་འདུས་མི་བསྐྱོད་བ་ལྷན་སྐྱེས་སྒེག་པའི་རྡོ་རྗེའི་ལུགས་ནི། གཞལ་ཡས་ཁང་གི་ནང་དུ་སྣ་ཚོགས་པདྨ་དང་ཉི་མའི་གདན་ལ་རང་ཉིད་སྐད་ཅིག་སྒྱུ་འཕྲུལ་དྲྭ་བའི་རྒྱུད་ལས། རྣམ་པ་ཀུན་གྱི་མཆོག་ལྡན་པ། ། སྤྲོ་དང་བསྡུ་བ་བྱེད་པའོ། ། ཡེ་ཤེས་སྐད་ཅིག་གིས་རྫོགས་པ། ། རྫོགས་པའི་རྣལ་འབྱོར་ཞེས་བརྗོད་དོ། ། ཞེས་སོགས་གསུངས་པ་ལྟར་ལྷ་རྣམས་སྐད་ཅིག་གིས་བསྐྱེད་པ་ནི་རགས་པའི་རྫོགས་རིམ་པ་ཟབ་མོ་བསྐྱེད་པའི་མན་ངག་ཅེས་རྣལ་འབྱོར་རྫོགས་ཕྲེང་དུ་གསུངས་པ་སྟེ་ཆེས་ཤིན་ཏུ་ཟབ་ཁྱད་ཆེའོ། ། མཆན། གིས་བཅོམ་ལྡན་འདས་དཔལ་གསང་བ་འདུས་པ་ཞེ་སྡང་རྡོ་རྗེ་མཐིང་ནག་ཞལ་གཅིག་པ། ཕྱག་གཉིས་རྡོ་རྗེ་དང་དྲིལ་བུ་འཛིན་པས་རང་འདྲ་བའི་ཡུམ་རྡོ་རྗེ་དབྱིངས་ཀྱི་དབང་ཕྱུག་མ་ལ་འཁྱུད་པ། ཡབ་ཀྱི་ཞབས་རྡོ་རྗེ་སྐྱིལ་ཀྲུང་གིས་བཞུགས་པའི་པང་དུ་ཡུམ་པདྨའི་སྐྱིལ་ཀྲུང་གིས་འཁྲིལ་བ། ཡབ་ཡུམ་གཉིས་ཀ་རིན་པོ་ཆེའི་དབུ་རྒྱན། སྙན་རྒྱན། མགུལ་རྒྱན། སེ་མོ་དོ། དོ་ཤལ། སྐ་རགས། ཕྱག་གདུབ། ཞབས་གདུབ་ལ་སོགས་པས་བརྒྱན་ཅིང་། དར་སྣ་ཚོགས་ཀྱི་སྟོད་གཡོགས་དང་སྨད་གཡོགས་ཅན། མཚན་དཔེས་སྤྲས་པ་འོད་ཀྱི་ཕྲེང་བ་འཕྲོ་ཞིང་འབར་བར་གྱུར། ཅེས་དང་། གཉིས་པ་བདེ་མཆོག་ལྷན་སྐྱེས་དྲིལ་བུ་ལུགས་ནི། གཞལ་ཡས་ཁང་གི་ནང་དུ་སྣ་ཚོགས་པད་ཉི་འཇིགས་དུས་ཀྱི་གདན་ལ་རང་ཉིད་སྐད་ཅིག་གིས་བཅོམ་ལྡན་འདས་འཁོར་ལོ་སྡོམ་པ་སྐུ་མདོག་སྔོན་པོ་ཞལ་གཅིག་སྤྱན་གསུམ་མངའ་བ། མཆེ་བ་ཅུང་ཟད་གཙིགས་པ། ཕྱག་གཉིས་རྡོ་རྗེ་དང་དྲིལ་བུ་འཛིན་པས་ཡུམ་ལ་འཁྱུད་པ། ཞབས་གཡོན་བསྐུམས་པས་འཇིགས་བྱེད་དང་། གཡོན་བརྐྱངས་པས་དུས་མཚན་མ་མནན་པ། རལ་པའི་ཐོར་ཚུགས་ལ་ཡིད་བཞིན་ནོར་བུ་དང་ཟླ་ཕྱེད་སྣ་ཚོགས་རྡོ་རྗེས་བརྒྱན་པ། ཕྱག་རྒྱ་དྲུག་དང་མགོ་ཕྲེང་དར་དཔྱང་འཆང་བ། གར་གྱི་ཉམས་དགུ་དང་ལྡན་པའི་པང་དུ་ཡུམ་རྡོ་རྗེ་ཕག་མོ་དམར་མོ་གྲི་གུག་དང་ཐོད་ཁྲག་འཛིན་པ། སྐྲ་གྲོལ་ཞིང་ཕྱག་རྒྱ་ལྔ་དང་ཐོད་སྐམ་གྱི་ཕྲེང་བ་ཅན། ཞབས་གཡོན་བརྐྱངས་གཡས་བསྐུམས་པས་ཡབ་ལ་འཁྲིལ་བ། གཉིས་ཀ་ཡེ་ཤེས་ཀྱི་མེ་འབར་བའི་དབུས་ན་བཞུགས་པར་གྱུར། ཅེས་དང་། གསུམ་པ་དགྱེས་རྡོར་ལྷན་སྐྱེས་ཤཱནྟི་པའི་ལུགས་ནི། གཞལ་ཡས་ཁང་གི་ནང་དུ་སྣ་ཚོགས་པད་ཉི་རོའི་གདན་ལ་རང་ཉིད་སྐད་ཅིག་གིས་བཅོམ་ལྡན་འདས་དགྱེས་པ་རྡོ་རྗེ་སྐུ་མདོག་ནག་པོ་ཁྲོས་པའི་ཉམས་ཅན་ཞལ་གཅིག་ཕྱག་གཉིས་སྤྱན་གསུམ་དམར་ཞིང་འཁྲུགས་པ། གཡས་རྡོ་རྗེ་རྩེ་དགུ་དང་གཡོན་རྡོ་རྗེས་མཚན་པའི་ཐོད་པ་གཉིས་བསྣོལ་བས་ཡུམ་ལ་འཁྱུད་པ། གར་གྱི་ཉམས་དགུ་དང་ཕྱག་རྒྱ་དྲུག་གིས་བརྒྱན་ཅིང་སྟག་ལྤགས་ཀྱི་ཤམ་ཐབས་ཅན། དབུ་སྐྲ་དམར་སེར་གྱེན་དུ་བརྫེས་པ། ཐོད་སྐམ་ལྔའི་དབུ་རྒྱན་དང་། རློན་པ་ལྔ་བཅུའི་དོ་ཤལ་ཅན། གཡས་བརྐྱང་བའི་སྐྱིལ་ཀྲུང་ཕྱེད་པའི་གར་སྟབས་ཅན། དེའི་པང་དུ་ཡུམ་རྡོ་རྗེ་བདག་མེད་མ་སྔོ་བསངས། གྲི་ཐོད་འཛིན་ཅིང་ཕྱག་རྒྱ་ལྔས་སྤྲས་པ། ཡབ་ཡུམ་ཡེ་ཤེས་ཀྱི་མེ་འོད་འཁྲུགས་པའི་ཀློང་ན་བཞུགས་པར་གྱུར། ཅེས་དང་། བཞི་པ་དུས་འཁོར་ལྷན་སྐྱེས་རཱ་ཧུ་ལ་ཤྲཱི་བྷ་དྲའི་ལུགས་ནི། གཞལ་ཡས་ཁང་གི་ནང་དུ་སྣ་ཚོགས་པདྨ་ཟླ་ཉི་སྒྲ་གཅན་གྱི་གདན་ལ་རང་ཉིད་སྐད་ཅིག་གིས་བཅོམ་ལྡན་འདས་དུས་ཀྱི་འཁོར་ལོ་སྐུ་མདོག་སྔོན་པོ་ཞལ་གཅིག་པ་སྤྱན་གསུམ་པ་ཞལ་མཆེ་བ་གཙིགས་པ། ཕྱག་གཉིས་ཀྱི་མཐེ་བོང་སེར་པོ། མཛུབ་མོ་དཀར་པོ། གུང་མོ་དམར་པོ། སྲིན་ལག་ནག་པོ། མཐེའུ་ཆུང་ལྗང་གུ། སོར་མོ་རྣམས་ཀྱི་ཚིགས་ཀྱི་ཕྲེང་བ་དང་པོ་ནག་པོ། གཉིས་པ་དམར་པོ། གསུམ་པ་དཀར་པོ་ཅན་རྡོ་རྗེ་དང་དྲིལ་བུ་འཛིན་པས་ཡུམ་ལ་འཁྱུད་པ། ཞབས་གཡས་དམར་པོ་བརྐྱངས་པས་འདོད་ལྷ་དམར་པོའི་སྙིང་ག་མནན་ཅིང་། གཡོན་དཀར་བ་བསྐུམས་པས་དྲག་པོ་དཀར་པོ་མནན་པ། ལྷ་མོ་དགའ་མ་དང་ཨུ་མ་གདོང་དམན་པས་བཅོམ་ལྡན་འདས་ཀྱི་ཞབས་ལ་འཁྱུད་པ། རལ་པའི་ཅོད་པན་ཡིད་བཞིན་གྱི་ནོར་བུ་དང་ཟླ་ཕྱེད་སྣ་ཚོགས་རྡོ་རྗེས་མཚན་པ། རུས་པའི་རྒྱན་ཆ་དང་རྡོ་རྗེའི་རྒྱན་ཅན། སྟག་ལྤགས་ཀྱི་ཤམ་ཐབས་གྲོལ་བ་སྐུ་སྟོད་ལ་གླང་ཆེན་གྱི་ཀོ་རློན་འཆང་བ། ཐལ་ཆེན་གྱིས་བྱུགས་པ། དར་དཔྱངས་དང་མཆོད་ཕྱིར་ཐོགས་ཀྱིས་སྤྲས་བའི་པང་དུ་སྣ་ཚོགས་ཡུམ་སྐུ་མདོག་སེར་མོ་ཞལ་གཅིག་ཕྱག་གཉིས་སྤྱན་གསུམ་མངའ་བ་གྲི་ཐོད་འཛིན་ཅིང་། རུས་པའི་ཕྱག་རྒྱ་ལྔ་འཆང་ཞིང་གཅེར་མོ་སྐྲ་ཕྱེད་རྒྱབ་ཏུ་གྲོལ་བ། ཞབས་གཡས་བསྐུམས་གཡོན་བརྐྱངས་པས་ཡབ་ལ་སྦྱོར་བ་བདེ་བ་ཆེན་པོའི་རང་བཞིན་ཅན། རིན་པོ་ཆེས་བརྒྱན་པ། ཡབ་ཡུམ་དྲི་མ་མེད་པའི་འོད་ཟེར་སྣ་ཚོགས་འཕྲོ་བར་གྱུར། ཅེས་སོ། ། དེ་ནས་ལྷན་སྐྱེས་བཞི་པོ་གང་བསྒོམས་ཀྱང་གསལ་སྣང་ཐོན་ནས་ལྷ་ཡབ་ཡུམ་གྱི་སྤྱི་བོར་ཟླ་བ་ལ་ཨོཾ་དཀར་པོ། མགྲིན་པར་པདྨ་ལ་ཨཱཿདམར་པོ། སྙིང་གར་སྣ་ཚོགས་རྡོ་རྗེའི་ལྟེ་བར་ཧཱུྃ་སྔོན་པོས་མཚན་པར་གྱུར། འབར་བའི་རྒྱ་སྨིན་མཚམས་སུ་བསྐོར་ཞིང་། ཕཻཾ། སྙིང་གར་ཉི་མ་ལ་གནས་པའི་ཧཱུྃ་གི་འོད་ཟེར་གྱིས་ཡེ་ཤེས་ཀྱི་འཁོར་ལོ་ཕྱོགས་བཅུའི་འཇིག་རྟེན་གྱི་ཁམས་སུ་བཞུགས་པའི་དཔའ་བོ་དང་རྣལ་འབྱོར་མ་ཐམས་ཅད་དང་དབང་གི་ལྷ་རྣམས་ཐམས་ཅད་མདུན་གྱི་ནམ་མཁར་སྤྱན་དྲངས། ཨོཾ་ཤྲཱི་ཧེ་རུ